Shohimardonsoy
Shohimardonsoy (Archaboshi, Oqsuv, Margʻilonsoy) — Fargʻona viloyatidagi daryo. Olay tizmasi va Turkiston tizmalarining shimoliy yon bagʻridan boshlanadigan Oqsuv va Koʻksuv soylarining qoʻshilishidan (Shohimardon qishlogʻi yaqinida) hosil boʻlgan daryo. Vodil qishlogʻidan Fargʻona shahrigacha Margʻilonsoy, undan quyiroqda Shohimardonsoy nomi bilan ataladi. Daryoning uzunligi 112 km, havzasining maydoni 1300 km². Daryo qisman Qirgʻiziston hududidan ham oqib oʻtadi va bir necha tarmoqqa boʻlinadi. Daryoga umumiy uzunligi 86 km boʻlgan 32 ta mayda soy jilgʻalari qoʻshiladi. Qor va yomgʻir suvlaridan toʻyinadi. Oʻrtacha koʻp yillik suv sarfi 10,1 m³/sekund, sel kelganda 64 m³/sekund, oʻrtacha yillik oqim miqdori 319 mln. m³. Oʻrtacha yillik suv sarfi 10,5 m³/sekunddan (yogʻingarchilik koʻp boʻlgan yilda) 7,86 m³/sekundgacha (yogʻingarchilik kam boʻlgan mavsumda) oʻzgaradi. Suvi ekin maydonlarini sugʻorishga sarflanadi. Soy vodiysida Shohimardon, Oqqiya, Qumbuloq, Langar va boshqa qishloqlar joylashgan. Shohimardon qishlog'ida bir necha kichik GESlar ham qurilgan.